b'\n_START_ARTICLE_\nRyan Merkley\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan Merkley on lahjakas ja liikkuva puolustaja, joka luistelee erinomaisesti, on tasaisen vahva ja pysyy liikkeess\xc3\xa4. H\xc3\xa4n my\xc3\xb6s tekee peli\xc3\xa4 hyvin, omaa hyv\xc3\xa4n vision ja kiekolliset taidot sek\xc3\xa4 on k\xc3\xa4ytt\xc3\xb6kelpoinen ylivoimalla. Merkley ei ole kuitenkaan pelipaikkaansa n\xc3\xa4hden kovin isokokoinen ja h\xc3\xa4nen tulisi lis\xc3\xa4t\xc3\xa4 voimaa._NEWLINE_Jatkoaika.com -verkkolehden toimittaja Lassi Alasen mukaan Merkley on tunnettu \xc3\xa4\xc3\xa4rimm\xc3\xa4isen lahjakkaana hy\xc3\xb6kk\xc3\xa4\xc3\xa4v\xc3\xa4n\xc3\xa4 puolustajana, joka kiinnitti ennen NHL-varaustaan kykyjenetsij\xc3\xb6iden huomion v\xc3\xa4litt\xc3\xb6m\xc3\xa4sti taidokkaalla luistelullaan ja poikkeuksellisella peli\xc3\xa4lyll\xc3\xa4\xc3\xa4n. Alasen mukaan Merkley oli OHL:n tulokaskaudellaan usein omalla alueella joukkueelleen suuri ongelma, joka voitti harvoin voitti kaksinkamppailuja, teki usein eritt\xc3\xa4in riskialttiita ratkaisuja kiekollisena ja sijoittui kiekottomana usein v\xc3\xa4\xc3\xa4rin. Useat kriitikot my\xc3\xb6s kyseenalaistivat h\xc3\xa4nen motivaationsa puolustuspelaamiseen. Kiekon kuljettamisessa pois omalta alueelta ja vastaavasti sen kuljettamisessa sis\xc3\xa4\xc3\xa4n vastustajan alueelle Merkley on Alasen mukaan OHL:n puolustajien aivan kirkkainta k\xc3\xa4rke\xc3\xa4. H\xc3\xa4nell\xc3\xa4 on ollut my\xc3\xb6s tiett\xc3\xa4v\xc3\xa4sti asenneongelmia.\n_START_SECTION_\nSeuraura\n_START_PARAGRAPH_\nMerkley on Toronto Jr. Canadiensin kasvatti. Kaudella 2015\xe2\x80\x932016 h\xc3\xa4n toimi seuran AAA-joukkueen kapteenina ja voitti Canadiensin sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 7+37=44. Merkley valittiin kauden p\xc3\xa4\xc3\xa4tteeksi GTHL:n vuoden pelaajaksi. H\xc3\xa4n pelasi kauden aikana my\xc3\xb6s kaksi ottelua OJHL-junioriliigassa._NEWLINE_Guelph Storm varasi Merkleyn koko OHL:n varaustilaisuuden ensimm\xc3\xa4isen\xc3\xa4 pelaajana kes\xc3\xa4ll\xc3\xa4 2016. H\xc3\xa4n siirtyi joukkueeseen kaudeksi 2016\xe2\x80\x932017. Merkley voitti pelipaikastaan huolimatta Stormin sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 12+43=55. H\xc3\xa4n sijoittui liigan puolustajien pistep\xc3\xb6rssiss\xc3\xa4 kahdeksanneksi. Merkley voitti my\xc3\xb6s OHL:n tulokkaiden piste- ja sy\xc3\xb6tt\xc3\xb6p\xc3\xb6rssin. H\xc3\xa4net palkittiin kauden p\xc3\xa4\xc3\xa4tteeksi liigan vuoden tulokkaana Emms Family Awardilla ja valittiin tulokkaiden t\xc3\xa4hdist\xc3\xb6kent\xc3\xa4lliseen. Kaudella 2017\xe2\x80\x932018 Merkley oli tehoilla 13+54=67 Stormin paras sy\xc3\xb6tt\xc3\xa4j\xc3\xa4 ja toiseksi paras pistemies Isaac Ratcliffen j\xc3\xa4lkeen. H\xc3\xa4n sijoittui koko OHL:n puolustajien pistep\xc3\xb6rssiss\xc3\xa4 kolmanneksi. Pudotuspeleiss\xc3\xa4 Merkley oli joukkueensa paras sy\xc3\xb6tt\xc3\xa4j\xc3\xa4 viidell\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n.  H\xc3\xa4n pelasi kauden aikana my\xc3\xb6s CHL Top Prospects Gamessa._NEWLINE_San Jose Sharks varasi Merkleyn ensimm\xc3\xa4isell\xc3\xa4 kierroksella 21. pelaajana NHL:n varaustilaisuudessa 2018. Jo hein\xc3\xa4kuussa h\xc3\xa4n teki seuran kanssa kolmivuotisen tulokassopimuksen.\n_START_SECTION_\nMuuta\n_START_PARAGRAPH_\nMerkleyn isosisko Lauren on pelannut puolustajana Bemidji State Universityn yliopistojoukkueessa. Sisarusten is\xc3\xa4 Kyle Merkley on entinen j\xc3\xa4\xc3\xa4kiekkohy\xc3\xb6kk\xc3\xa4\xc3\xa4j\xc3\xa4.'